Այն բանից հետո, երբ Հանրային ծառայությունները կարգավորող հանձնաժողովի նախագահ Ռոբերտ Նազարյանը խորհրդարանում հայտարարեց, որ ներկայումս ռուսական կողմի հետ բանակցություն է տարվում գազի սակագինը չբարձրացնելու համար, մարդիկ շունչները պահած սպասում են դրանց արդյունքներին` նախապես հավատացած, որ թանկացումներն անխուսափելի են: Միայն թե հիմա մտահոգությունները երկու արմատ ունեն, և գազի գնի թանկացումը այդ երկու չարիքներից նվազագույնն է, որքան էլ դա պիտի տարօրինակ հնչի: Մարդկանց մի ստվար զանգված, ովքեր դեռ միամտաբար շարունակում են հավատալ բարոյականությանը, խոսքի արժեքին, խոստումներն ու պայմանավորվածությունները չդրժելու սկզբունքայնությանը, ապշած են այն թեթևությունից ու հանգստությունից, որով իշխանությունները խաբեցին իրենց: